SCCC ใจป้ำ! ปันผลครึ่งหลังปี 58 ในอัตรา 7 บ./หุ้น
SCCC ใจป้ำ! ปันผลครึ่งหลังของปี 58 ในอัตรา 7 บาท/หุ้น ซึ่งเมื่อรวมกับเงินปันผลระหว่างกาลในอัตรา 8 บาท/หุ้นจะทำให้เงินปันผลสำหรับปี 58 มีจำนวนทั้งสิ้น 15 บาท/หุ้น พร้อมทั้งเตรียมออกหุ้นกู้ของเพิ่มเติมในวงเงินไม่เกิน 1 หมื่นลบ.
12 ก.พ. 2559

บริษัท ปูนซีเมนต์นครหลวง จำกัด (มหาชน) หรือ SCCC ระบุว่า มติที่ประชุมคณะกรรมการบริษัทเมื่อวานนี้ว่า ที่ประชุมอนุมัติให้เสนอต่อที่ประชุมสามัญผู้ถือหุ้นครั้งที่ 23 ให้พิจารณาอนุมัติจ่ายเงินปันผล สำหรับครึ่งหลังของปี 58 ในอัตรา 7 บาท/หุ้น ซึ่งเมื่อรวมกับเงินปันผลระหว่างกาลในอัตรา 8 บาท/หุ้น ซึ่งได้จ่ายให้แก่ผู้ถือหุ้นไปแล้วเมื่อวันที่ 27 ส.ค.58 จะทำให้เงินปันผลสำหรับปี 58 มีจำนวนทั้งสิ้น 15 บาท/หุ้น โดยจะดำเนินการจ่ายเงินปันผลสำหรับครึ่งหลังของปี 58 ในวันที่ 4 พ.ค.59
ทั้งนี้ กำหนดสิทธิของผู้ถือหุ้นในการรับเงินปันผลสำหรับครึ่งหลังของปี 58 ดังนี้ โดยวันที่ 20 เม.ย.59 กำหนดให้เป็นวันกำหนดสิทธิของผู้ถือหุ้น (Record Date) สำหรับผู้ถือหุ้นทุกรายที่มีชื่อปรากฎในทะเบียนรายชื่อผู้ถือหุ้นของบริษัท เพื่อสิทธิในการรับเงินปันผล และวันที่ 21 เม.ย.59 กำหนดให้เป็นวันปิดสมุดทะเบียนพักการโอนหุ้นของบริษัทสำหรับรวบรวมรายชื่อ ตามมาตรา 225 ของพ.ร.บ.หลักทรัพย์และตลาดหลักทรัพย์ พ.ศ.2535 โดยวิธีปิดสมุดทะเบียนผู้ถือหุ้นเพื่อพักการโอนหุ้น เพื่อสิทธิในการรับเงินปันผล
นอกจากนี้บริษัทยังกำหนดระเบียบวาระการประชุมสามัญผู้ถือหุ้นครั้งที่ 23 ที่จะมีขึ้นในวันที่ 7 เม.ย.นี้ โดยหนึ่งในวาระการประชุมนั้น จะมีการพิจารณาการออกและเสนอขายหุ้นกู้ของบริษัทเพิ่มเติมในวงเงินไม่เกิน 1 หมื่นล้านบาทด้วย